Hiob.
27.
No hott da Hiob ohkalda shvetza un hott ksawt, 
“So shuah es Gott laybt, deah es mei recht vekk gnumma hott, un da Awlmechtich, deah es mei sayl bedreebt gmacht hott, 
so lang es ich layva habb in miah, un da ohften funn Gott in mei naws is, 
dann zayla mei leftz nix unrechtes sawwa un mei zung kenn falshheit sawwa. 
Ich zayl selayva nett uf aykna es diah recht sind; biss ich shteahb, zayl ich sawwa es ich unshuldich binn. 
Funn mei gerechtichkeit binn ich shuah un gebb's nett uf, mei hatz is nett gedruvveld so lang es ich layb. 
Mach mei feinda sei es vi di gottlohsa, un selli es geyyich mich shaffa vi di ungerechta. 
Vass fa hofning hott da gottlohs vann eah abkshnidda is, vann Gott sei layva nemd? 
Dutt Gott sei roofes heahra, vann angsht ivvah een kumd? 
Zayld eah frayt havva im Awlmechticha? Zayld eah Gott ohroofa di gans zeit? 
Ich vill eich lanna veyyich Gott sei macht, da vayk fumm Awlmechticha hald ich nett funn eich. 
Diah hend dess awl selvaht ksenna, so favass shvetzet diah so dumm? 
Dess is da lohn es da gottlohs mensh grikt funn Gott, un di eahbshaft es da unfashtendich mensh grikt fumm Awlmechticha. 
Even vann eah feel kinnah hott, doch zayla si umkumma bei em shvatt, sei nohch-kummashaft zayld nett satt vadda mitt broht. 
Selli es ivvahrich sinn vadda in's grawb gebrocht deich peshtelens, un iahra vitt-veivah zayla nett heila. 
Even vann eah geld zammah sammeld vi da shtawb, un glaydah sammeld vi grund heifa, 
vass eah zammah sammeld, zayld gvoahra sei bei anri, un di unshuldicha fadayla sei silvah. 
Eah baut sei haus vi en shpinna-nesht, adda vi en heisli es ebbah drinn bleibt fa's feld vatsha. 
'S letsht mohl gayt eah in's bett en reichah mann, vann eah sei awwa uf macht is alles fatt. 
Angsht kumd ivvah een vi hohch vassah, en grohsah vind nemd een vekk deich di nacht. 
Da east vind haybt een uf un drawkt een vekk, eah nemd een vekk funn seim haus. 
'S blohst geyyich een unni een davvahra; eah shpringd vekk fumm vind sei macht. 
Mennah fashpodda een bei iahra hend zammah shlauwa, un peifa ivvah een vo-evvah es eah anna gayt.” 
