Shpricha.
16.
Vass da mensh im sinn hott fa du kumd fumm mensh, avvah sell es di zung sawwa soll kumd fumm Hah. 
Ebbah mecht denka es sei vayya sinn recht, avvah da Hah veekt da geisht fumm mensh. 
Gebb ivvah zumm Hah sell es du du vitt, un du zaylsht dei eahvet recht ausdrawwa. 
Da Hah hott en uahsach fa alles es eah dutt, even fa di gottlohsa am dawk funn fadauves. 
Ebbah mitt en shtols hatz is grausam zumm Hah, un eah zayld geviss nett unkshtrohft gay. 
Deich shtandhaftichi-leevi un voahheit vadda sinda fagevva, un deich di furcht fumm Hah hald en mann sich vekk funn evil. 
Vann en mann sei vayya kfellich sinn zumm Hah, dann macht eah even sei feinda in fridda layva mitt eem. 
Es is bessah fa vennich havva mitt gerechtichkeit, es vi feel havva es uneahlich grikt voah. 
En mann macht aus vass eah du zayld, avvah da Hah fiaht sei shritt. 
Em kaynich sei leftz shvetza fa Gott; sei maul dutt nett letz richta. 
En eahlichi vohk un gvichtah sinn fumm Hah, eah is bekimmaht veyyich awl di gvichtah im sakk. 
Kaynicha hassa leit es unrecht doon, fa deich gerechtichkeit vatt iahra kaynich-shtool fesht gmacht. 
Kaynicha henn blesiah in eahlichi leftz, si leeva en mann es di voahret sawkt. 
En kaynich sei zann is vi en gebodda-drawwah funn doht, avvah ebbah mitt veisheit zayld broviahra een abkeela. 
Vann en kaynich sei ksicht freindlich is, dann bringd's layva. Sei gnawt is vi en reyya-volk im free-yoah. 
Es is bessah fa veisheit greeya es vi fa gold havva, un's is bessah fa eisicht nemma es vi silvah. 
Da vayk funn di ufrichticha drayt vekk funn evil, un veah sei vayk vatsht hald sei layva. 
Di shtolsheit gayt fannich's fadauves heah, un da hohchmoot fannich em fall. 
'Sis bessah fa daymeedich sei mitt di oahma, es vi fa kshtohla shtoft fadayla mitt di shtolsa. 
Veah-evvah es acht gebt vann eah ebbes dutt, zayld goot du, un ksaykend is sellah es sei fadrauwa in da Hah dutt. 
En mann mitt veisheit vatt ohksenna es aynah mitt eisicht, un leeblichi vadda macht leit noch may eisayna mitt eem. 
Di veisheit is en shpring funn layva zu selli es veisheit henn, avvah dummi leit sinn kshtrohft bei iahra dumhayda. 
Es hatz funn en mann mitt veisheit veist sich in seim kshvetz, un vass eah sawkt macht leit eisayna mitt eem. 
Blesiahlichi vadda sinn vi hunnich, si sinn sees zu di sayl un hayla di gnocha. 
Es hott en vayk es recht seemd zu en mann, avvah's end funn sellem vayk is da doht. 
En shaff-mann sei abeditt shaft fa een, sei hungah dreibt een on. 
En nix-nutzichah mann hott evil im sinn, un sei kshvetz is vi hays feiyah. 
En gottlohsah mensh shtroit shtreit, un aynah es kshvetzah drawkt kumd zvishich leit es freind sinn. 
En mann es gvald yoost fafiaht sei nochbah, un fiaht een in en vayk es nett goot is. 
Veah vinkt mitt sei awwa, hott nix goodes im sinn, un veah mohshend mitt di leftz hott evil in meind. 
Veis-grohwi hoah is vi en krohn funn hallichkeit, un is fadeend bei en gerecht layva fiahra. 
Es is bessah fa nett kshvind bays vadda es vi fa mechtich sei, un veah sei zann meishtaht, is bessah es aynah es en shtatt ivvah-nemd. 
Es lohs vatt gezowwa bei's in en shohs shmeisa, avvah's fald vi da Hah es havva vill. 
